May 23,2015
చైనా మార్కెట్ల ధగధగలు
హాంగ్‌కాంగ్‌ : చైనా ప్రభుత్వం భారీ ఎత్తున ప్రాజెక్టులు చేపట్టడంతో అక్కడి స్టాక్‌ మార్కెట్‌ గత ఏడేళ్లలో ఎప్పుడూ లేనంతగా ఉవ్వేత్తున ఎగిసిపడింది. శుక్రవారం చైనా స్టాక్‌ మార్కెట్లు ధగధగలాడి ఆ దేశ చరిత్రలోనే ప్రత్యేక దినంగా నమోదు చేసుకున్నాయి. గత వారం రోజులుగా ప్రపంచ మార్కెట్లు పెద్ద ఆశాజనకంగా లేకపోయినప్పటికీ చైనా మార్కెట్లు మాత్రం క్రితం నాలుగు రోజులుగా దూసుకుపోతున్నాయి. వారాంతంలో ఏకంగా 2.8 శాతం రాణించి 4657.60 పాయింట్లకు ఎగిసింది. 2008 అనంతరం చైనా మార్కెట్‌ ఒకే సారి ఈ స్థాయిలో పెరగడం ప్రపంచ దేశాలను విస్మయానికి గురి చేసింది. ప్రపంచంలోనే అతిపెద్ద ఆర్ధిక వ్యవస్థలలో రెండవదైన బీజింగ్‌ స్టాక్‌ మార్కెట్‌ వరుసగా నాలుగో రోజు దూకుడు ప్రదర్శించడంతో ఈ సంచలనాత్మక రికార్డు చోటు చేసుకుంది. చైనా ప్రభుత్వం చాలా జాగ్రత్తగా ఆర్ధిక వ్యవస్థను ముందుకు తీసుకెళ్తోంది. రైల్వే, సబ్‌వే వంటి భారీ ప్రాజెక్టులను చైనా ప్రభుత్వం చేపట్టడంతో దాదాపు 7260 కోట్ల డాలర్లు మార్కెట్‌లోకి రానున్నాయి. మౌలిక వసతుల ప్రాజెక్టులలోకి భారీ ఎత్తున ప్రభుత్వ ధనాన్ని తరలించడం ద్వారా చైనా ఆర్ధిక వ్యవస్థను పటిష్ట పర్చుకోవాలని అక్కడి ప్రభుత్వ ప్రధాన యోచనగా ఉందని మార్కెట్‌ వర్గాలు పేర్కొంటున్నాయి. అదే విధంగా స్థానిక ప్రభుత్వాలు ఆర్ధిక వనరుల సేకరణ నియమ నిబంధనలను సడలించడంతో మార్కెట్లకు మద్దతు లభిస్తోందని తెలిపాయి.
మీ స్నేహితులకు రికమెండ్ చెయ్యండి